સૌપ્રથમ ચહેરાને સાફ કરવામાં આવે છે. ત્યાર બાદ એને ડીટૅનિંગ કરવામાં આવે છે એટલે કે ચહેરા પરની કાળાશ દૂર કરવામાં આવે છે. ત્યાર બાદ ત્વચાનું નિરીક્ષણ કરી એને પીલ માટે તૈયાર કરવામાં આવે છે. મેહઝબીન આગળ જણાવતાં કહે છે, ‘ગ્લાયકોલિક પીલની ટ્રીટમેન્ટ આપવી એક ચૅલેન્જ બરાબર જ છે. ત્વચા કઈ રીતની છે એની તપાસ કર્યા બાદ જ પીલ કેટલા પર્સન્ટ લેવું એ નક્કી કરવામાં આવે છે. ત્યાર બાદ પીલ લગાડવામાં આવે છે. પીલ ચહેરા પર માત્ર પાંચથી છ મિનિટ જ રાખવામાં આવે છે. ત્યાર બાદ એને આંગળીનાં ટેરવાં વડે હલકા હાથે કાઢવામાં આવે છે. પીલ કાઢવા માટે ઠંડા પાણીનો ઉપયોગ કરવામાં આવે છે. પછી સનસ્ક્રીન લગાડવામાં આવે છે અને આ ટ્રીટમેન્ટ લીધા પછી ઓછામાં ઓછા ૭ કલાક ચહેરો ધોવાતો નથી. આ પીલ કરાવ્યા પછી ત્વચામાં અકલ્પનીય ફેરફારો જોવા મળે છે. ત્વચાની ડૅમેજ્ડ લેયર નીકળતાં જ કરચલીઓ ઘણી ઓછી દેખાય છે અને જો તમને ઍક્નેનો પ્રૉબ્લેમ હોય તો એ પણ ખૂબ ઓછા દેખાય છે. આ પીલ કરાવ્યા પછી થોડો યંગ લુક આવે છે અને ત્વચા થોડી ઓછી ઑઇલી અને ઘણી સાફ દેખાય છે.’